Opdatering: Politiet har fredag aften været ved restauranten og kontrolleret, at der ikke var åbent. Meldingen fra Restaurant VesterØL var, at de ville åbne for takeaway, oplyser vagtchefen hos Nordjyllands Politi. Restaurant VesterØL i Vesterø på Læsø har på Facebook offentliggjort, at restauranten har tænkt sig at holde åben i aften. Det opslag får nu Nordjyllands Politi til at rykke ud til restauranten, for det er fortsat i strid med corona-restriktionerne at åbne for spisende gæster i restauranter. - Vi har set på Facebook og fået viden andre steder fra, at pågældende restaurant melder ud, at den vil åbne i aften. Det er klart, at når vi får sådan en viden, så tager vi ud og kontrollerer de forhold, der er, siger vicepolitiinspektør, John Henriksen fra Nordjyllands Politi, som tilføjer, at politiet også kommer forbi restaurant VesterØL fredag aften. TV2 Nord har været i kontakt med ejerne af restaurant VesterØL, som ikke ønsker at kommentere Facebook-opslaget, men bekræfter, at der er en del gæster, som har reserveret bord. TV2 Nord har spurgt en af de to ejere, Kamilla Kristensen, om hvorfor restauranten ikke vil følge myndighedernes anbefalinger, men hun ønsker ikke at udtale sig om netop det. Læsøs borgmester Karsten Nielsen (DF) kan godt forstå, hvis restauratørerne føler sig frustrerede. - Påsken plejer at være tiden, hvor der sker en hel masse på Læsø, der kommer folk til, og hvis man har satset på at komme i gang til påsken, så kan jeg godt forstå, at man bliver frustreret, men mon ikke VesterØL bare mener, de åbner for take-away, lyder det fra borgmesteren. TV2 Nord har også spurgt restaurant VesterØL om, hvorfor restauranten ikke blot åbner for netop take-away, hvilket kan gøres i overensstemmelse med corona-restriktionerne, men heller ikke det, ønsker Kamilla Kristensen at udtale sig om. Nordjyllands Politi slår fast, at hvis restauranten vælger at byde gæster velkommen til ved reserverede borde, så vanker der en bøde. - Der vil være tale om en forholdsvis stor bøde, siger vicepolitiinspektør, John Henriksen fra Nordjyllands Politi, som samtidig opfordrer restauranten på Kattegat-øen til - i lighed med øvrige nordjyske restauranter - at overholde gældende restriktioner. John Henriksen kan umiddelbart ikke vurdere, hvorvidt konsekvenserne af en overtrædelse af restriktionerne vil få betydning for stedets tilladelse til at servere alkohol. Det er kommunalbestyrelsen på Læsø, der står for at udstede alkoholbevillinger, og umiddelbart lyder meldingen derfra, at det ikke vil få konsekvenser. - Nej, jeg kan ikke forestillig mig, at vi kommer i den situation, at VesterØL mister alkoholbevillingen. Der er i hvert fald ingen fare for det, hvis de åbner i aften, men det er klart, at hvis det sker gentagne gange, at de åbner, før myndighederne har givet lov, så må vi se på, hvad politiet siger, siger borgmester Karsten Nielsen, der tilføjer, at det vil være synd og skam for stedet, hvis man kommer i så vidtgående en situation. Hos Nordjyllands Politi har man en forventning om, at man også på Læsø overholder gældende love, regler og restriktioner. - Vi har absolut nul-tolerance på det punkt, og der gælder ikke særlige regler for Læsø, selv om øen på det seneste har været fri for corona-smitte, siger vicepolitiinspektør, John Henriksen fra Nordjyllands Politi. De særlige restriktioner for restauranter og barer, der gælder i hele landet, betyder, at man ikke må servere  mad og drikkevarer til indtagelse på salgsstedet. Virksomheden har dog mulighed for at holde åbent for take-away. Restriktionerne gælder indtil 21. april 2021. Herefter kan restauranter og caféer åbne for servering udendørs. Regeringen fremlagde forleden en genåbningsplan, og i planen står der, at indendørs servering på restauranter og cafeer kan åbnes fra 6. maj -  forudsat at det stadig er sundhedsmæssigt forsvarligt.
Nordjyllands Politi er blevet opmærksom på, at restaurant VesterØL på Læsø i aften har tænkt sig at trodse corona-restriktionerne og holde åbent for gæster.